text: Dist Durbans : "Or ne pensez point
   À ce, que au miex que porrai
   Pour vous la bataille ferai.
   Mais, se dou faire en point fussiez,
   Miex vausist que la feïssiez
   Que je ; car plus estes vaillans
   Que ne soie, C. mile tans.
   Et nepourquant tout mon povoir
   PageV02P038
   Ferai, et de cors et d'avoir,
   Que sauvée i soit vostre honnour.
   En lieu de vous, serai au jour
   Que vous combatre vous devez,
   Se je tant vif, or n'en doutez.
   Tout soit mes viaires froissiez,
   Li cors est tous sains et haitiez.
   Ne di pas k'ocis ne m'eüst
   Li chevaliers, se lui pleüst ;
   Car mon hiaume perdu avoie.
   Moult tost m'eüst mis à la voie ;
   Mais, par sa franche courtoisie,
   Ne li plot que perdisse vie."
  